ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3550/98

υποβολή: Katerina Daskalaki (UPE) προς το Συμβούλιο

(1 Δεκεμβρίου 1998)

Θέμα: Απειλούνται τα μνημεία στο Κοσσυφοπέδιο

Πληθαίνουν τα δημοσιεύματα στο διεθνή Τύπο σχετικά με τον κίνδυνο τεράστιων καταστροφών στα πολύ σημαντικά μνημεία του Κοσσυφοπεδίου: ρωμαϊκά μνημεία, χριστιανικά μοναστήρια με σπάνια χειρόγραφα και εικόνες, ιδιαίτερης αρχιτεκτονικής αξίας μουσουλμανικά τεμένη κ.ά.

Η Ευρωπαϊκή Επιτροπή, απαντώντας σε σχετική ερώτηση δηλώνει αναρμοδιότητα και παραπέμπει στο Συμβούλιο.

Ερωτάται λοιπόν το Συμβούλιο εάν γνωρίζει το ζήτημα και αν προτίθεται να εξετάσει το ενδεχόμενο κάποιας παρέμβασης, όπως π.χ. η αποστολή εμπειρογνωμόνων που θα εκτιμήσουν την κατάσταση ή κάποια σχετικά διαβήματα στις αρμόδιες αρχές του τόπου.

Απάντηση

(9 Μαρτίου 1999)

1. Το άρθρο 128 της συνθήκης για την ίδρυση της Ευρωπαϊκής Κοινότητας ορίζει τα εξής:

"Η Κοινότητα και τα κράτη μέλη ευνοούν τη συνεργασία με τις τρίτες χώρες και τους αρμόδιους διεθνείς οργανισμούς στον πολιτιστικό τομέα [...]"

Η εφαρμογή της διάταξης αυτής από την Κοινότητα, η δράση της οποίας, όσον αφορά τα πολιτιστικά θέματα, αποσκοπεί μόνον στη στήριξη και συμπλήρωση της δράσης των κρατών μελών, προϋποθέτει την υποβολή σχετικής πρότασης της Επιτροπής στο Ευρωπαϊκό Κοινοβούλιο και το Συμβούλιο. Δεδομένου ότι δεν έχει υποβληθεί πρόταση σχετικά με το θέμα στο οποίο αναφέρεται η αξιότιμος κα βουλευτής, το Κοινοβούλιο και το Συμβούλιο δεν μπορούν να ενεργήσουν τυπικά στην περίπτωση αυτή.

2. Ωστόσο, το Συμβούλιο έχει επίγνωση του κινδύνου που διατρέχει η ιστορική κληρονομιά του Κοσσυφοπεδίου. Το ζήτημα της προστασίας των τοποθεσιών και μνημείων μεγάλης πολιτιστικής και/ή θρησκευτικής αξίας τέθηκε επανειλημμένα από την Ευρωπαϊκή Ένωση στις προτάσεις της για το μελλοντικό καθεστώς του Κοσσυφοπεδίου, ειδικότερα στα πλαίσια της Ομάδας Επαφής. Το Συμβούλιο ελπίζει ότι οι ενέργειες αυτές θα συμβάλουν στην επίλυση της σημερινής κρίσης και στη διαφύλαξη των ιστορικών κτιρίων του Κοσσυφοπεδίου.
ΓΡΑΠΤΗ ΕΡΩΤΗΣΗ E-4054/98

υποβολή: Ana Miranda de Lage (PSE) προς την Επιτροπή

(13 Ιανουαρίου 1999)

Θέμα: Πληρωμή των συμβάσεων στο πλαίσιο του προγράμματος AL-Invest

Σήμερα υπάρχουν 26 συμβάσεις που υπογράφησαν το 1995 και 1996 στο πλαίσιο του προγράματος AL-Invest, τα οποία εκτελέστηκαν κατά τα ίδια έτη και των οποίων εκκρεμεί ακόμα η πληρωμή από την Επιτροπή. Το συνολικό ποσό υπολογίζεται ότι ανέρχεται σε 200.000 ECU. Θα μπορούσε η Επιτροπή να εξηγήσει πού οφείλονται οι καθυστερήσεις των πληρωμών για αυτά τα σχέδια τα οποία εκτελέσθηκαν από τις ευρωπαϊκές COOPECOS και τα EUROCENTROS στη Λατινική Αμερική στο πλαίσιο του προγράματος AL-Invest;

Aπάντηση του κ. Marín εξ ονόματος της Επιτροπής

(23 Φεβρουαρίου 1999)

Το σύνολο σχεδόν των φακέλων του 1995 και του 1996, τα δικαιολογητικά των οποίων ήταν σύμφωνα με τη σύμβαση, έχουν ήδη εξεταστεί και οι λογαριασμοί έχουν πληρωθεί.

Για τις συμβάσεις AL-INVEST 1995 και 1996, όπου υπάρχουν ακόμη καθυστερήσεις πληρωμών, αυτές σιγά σιγά καλύπτονται, είτε γιατί βρίσκονται ήδη στην τελική αποδεικτική διαδικασία, είτε εν αναμονή των δικαιολογητικών που ζητήθηκαν εκ νέου και που είναι απαραίτητα για να μπορέσουν να πραγματοποιηθούν οι δεόντως τεκμηριωμένες εντολές πληρωμών. Οι καθυστερήσεις, πράγματι, οφείλονται σε ημιτελείς ή λανθασμένες τεχνικές ή χρηματοοικονομικές εκθέσεις που προσκόμισαν τα Eurocentros και Coopecos τις οποίες η Επιτροπή δεν μπόρεσε να επεξεργασθεί με την αναγκαία ταχύτητα.

Πράγματι, από την αρχή του 1997 έως τον Απρίλιο του 1998, δεν υπήρχε τεχνική γραμματεία, που είναι απαραίτητη για την προηγούμενη τεχνική εξέταση. Κατά τη διάρκεια αυτή, η έλλειψη προσωπικού επέτρεψε να διατηρηθούν μόνον οι λειτουργικές δραστηριότητες. Μια επιλογή εμπειρογνωμόνων, που έγινε με πλήρεις διαδικασίες διαγωνισμού ώστε να εγγυάται την απαραίτητη διαφάνεια, έδωσε τη δυνατότητα, από τον Απρίλιο του 1998, σε μια νέα τεχνική γραμματεία να μπορέσει να ασχοληθεί με τις καθυστερήσεις πληρωμών ζητώντας τα δικαιολογητικά που έλειπαν, κατά τρόπο ώστε να εγγυάται τη συμφωνία προς τις συμβάσεις. Οι εταίροι βρίσκονται στο στάδιο της απάντησης. Η οικονομική διαχείριση των πληρωμών που τέθηκε σε εφαρμογή τον Σεπτέμβριο του 1998 είναι αποτελεσματική γιατί καλύπτονται οι καθυστερήσεις και οι εταίροι βοηθούνται και επιβλέπονται εκ νέου κατά τρόπο που να εγγυάται τη ροή και την αποτελεσματικότητα του προγράμματος, του οποίου όλοι αναγνωρίζουν τη μεγάλη χρησιμότητα.
ΓΡΑΠΤΗ ΕΡΩΤΗΣΗ E-3911/98

υποβολή: Jean-Claude Pasty (UPE) προς την Επιτροπή

(4 Ιανουαρίου 1999)

Θέμα: Δασμολογική και στατιστική ονοματολογία - τρούφες

Ο κανονισμός (ΕΚ) 2261/98(1) της Επιτροπής, της 26ης Οκτωβρίου 1998, τροποποιεί το παράρτημα του κανονισμού ΕΟΚ αριθ. 2658/87(2) του Συμβουλίου για τη δασμολογική και στατιστική ονοματολογία και το κοινό δασμολόγιο. Οι τρούφες αναφέρονται σε διάφορα σημεία υπό τον κωδικό ΣΟ 0709 52 00 "Τρούφες", με αναφορά των ποσοστών των δασμών, και υπό τον κωδικό ΣΟ 712 30 00, που περιλαμβάνει "Μανιτάρια και τρούφες".

Η ονοματολογία, παρά τα σημαντικά θετικά της στοιχεία, δεν είναι αρκετά ακριβής όσον αφορά τις "τρούφες". Συγκεκριμένα, ο ίδιος όρος δύναται να καλύπτει δέκα περίπου είδη, των οποίων οι ποιότητες (και οι τιμές) διαφέρουν τα μέγιστα, όπως το tuber melanosporum, το tuber magnatum, το tuber aestivum, το tuber uncinatum..., για να μην αναφέρουμε παρά αυτά που κυκλοφορούν περισσότερο στο εμπόριο.

Δεν φρονεί άραγε η Επιτροπή ότι είναι ανάγκη, προκειμένου οι στατιστικές μας γνώσεις σχετικά με τις ποσότητες που κυκλοφορούν να είναι οι ορθές και οι τιμές να είναι προσαρμοσμένες στην ποιότητα, όπερ, σε τελική ανάλυση, είναι υπέρ της ασφάλειας των καταναλωτών, η θέση "τρούφες", όπου υπάρχει, να υποδιαιρεθεί και, κυρίως, να μην υπάγονται στην αυτήν κατηγορία, όταν, για παράδειγμα, πρόκειται για ποσοστώσεις, τα "μανιτάρια και οι τρούφες";

´Aλλωστε, δεν θα μπορούσε, στην περίπτωση αυτή, να χρησιμεύσει ως βάση εργασίας ο γαλλικός τύπος "νωπές τρούφες" που χρονολογείται από διετίας και συμπεριλαμβάνει συγκεκριμένη ταξινόμηση των διαφόρων ειδών που κυκλοφορούν στο εμπόριο;

Απάντηση του κυρίουMonti εξ ονόματος της Επιτροπής

(11 Φεβρουαρίου 1999)

Υπάρχουν αυτή τη στιγμή στη δασμολογική και στατιστική ονοματολογία τρεις δασμολογικές θέσεις που αναφέρουν τις τρούφες. Πρόκειται για τις θέσεις 07 09 52 τρούφες "νωπές", 07 12 30 μανιτάρια και τρούφες (προσωρινά διατηρημένα αλλά ακατάλληλα προς βρώση στην κατάσταση που ευρίσκονται) και 20 03 20 τρούφες (παρασκευασμένα ή διατηρημένα αλλιώς παρά με ξίδι ή οξικό οξύ).

Οι κωδικοί 07 09 52 και 20 03 20 καλύπτουν όγκους συναλλαγών και αξίες σχετικά μικρές 270 000 ευρώ και 140 000 ευρώ αντίστοιχα για το 1997. Μόνον ο κωδικός 07 12 30 που καλύπτει μανιτάρια και τρούφες δίνει ένα ποσό εισαγωγών 66 εκατομμυρίων ευρώ. Εντούτοις, μολονότι δεν είναι δυνατή η στατιστική διαφοροποίηση μανιτάρια και τρούφες και λαμβανομένου υπόψη ότι η παραγωγή ενός "πολύτιμου" προϊόντος όπως οι τρούφες δεν μπορεί να είναι αυξημένη ενώ μπορούμε να εκτιμήσουμε ότι η συνεισφορά των τρουφών στο τελευταίο αυτό ποσό παραμένει μικρή.

Όπως αφενός, η Επιτροπή έχει δεσμευτεί για μια διαδικασία απλοποποίησης και εκσυγχρονισμού της δασμολογικής και στατιστικής ονοματολογίας και αφετέρου, ο πολλλαπλασιασμός των στατιστικών θέσεων έχει ως συνέπεια την αύξηση των διοικητικών εμποδίων που βαρύνουν τις επιχειρήσεις και ειδικότερα τις μικρές και μεσαίες επιχειρήσεις (ΜΜΕ), δεν φαίνεται ότι η διάσπαση σε διακρίσεις που να επιτρέπουν το διαχωρισμό σε μανιτάρια και τρούφες αποτελεί τη βέλτιστη προσέγγιση.

(1) ΕΕ L 292 της 30.10.1998, σελ. 1.

(2) ΕΕ L 256 της 7.9.1987, σελ. 1.
ΓΡΑΠΤΗ ΕΡΩΤΗΣΗ E-3684/98

υποβολή: James Nicholson (I-EDN) προς την Επιτροπή

(7 Δεκεμβρίου 1998)

Θέμα: Η καταστροφή στο Τσερνομπίλ - εισαγωγές ιχθύων

Τί μέτρα διασφάλισης διαθέτει η Επιτροπή προκειμένου να αντιμετωπίσει τις εισαγωγές ιχθύων από περιοχές οι οποίες είναι δυνατό να έχουν μολυνθεί από ραδιενεργά στοιχεία τα οποία δημιουργήθηκαν από την καταστροφή του πυρηνικού εργοστασίου στο Τσερνομπίλ;

Απάντηση της κας Bjerregaard εξ ονόματος της Επιτροπής

(4 Φεβρουαρίου 1999)

Η eλεύθερη κυκλοφορία στα κοινοτικά εδάφη γεωργικών προϊόντων που εισάγονται από τρίτες χώρες υπόκειται στους όρους που καθορίζει ο κανονισμός (ΕΟΚ) 737/90 του Συμβουλίου της 22 Νοεμβρίου 1990, σχετικά με τους όρους εισαγωγής γεωργικών προϊόντων καταγωγής τρίτων χωρών μετά το ατύχημα στον πυρηνικό σταθμό Tchernobyl(1) Όπως ορίζεται ότι θα πρέπει να τηρούνται οι μέγιστες σωρευτικές ανοχές για τα καίσιο 134 και 137 των 370 bequerelles ανά χιλιόγραμμο (Βq/Kg), για το γάλα, τα γαλακτοκομικά προϊόντα και τα είδη διατροφής που προορίζονται για τα βρέφη ενώ το αντίστοιχο όριο για τα υπόλοιπα προϊόντα ανέρχεται σε 600 Βq/Kg.

Εντούτοις, προκειμένου να ληφθεί υπόψη ότι ουσιαστικά ήταν αδύνατο να ρυπανθούν ορισμένα προϊόντα από το ατύχημα του Τσερνομπίλ και αφετέρου να ληφθεί υπόψη η εξέλιξη της κατάστασης στις αντίστοιχες χώρες λόγω των συνεπειών του ατυχήματος αυτού, η Επιτροπή αποφάσισε σύμφωνα με τις διατάξεις του κανονισμού (ΕΟΚ) 737/90 να εγκρίνει εξελικτικό κατάλογο προϊόντων που αποκλείονται από το πεδίο εφαρμογής του ως άνω κανονισμού. Ο πρώτος κατάλογος εξαγομένων προϊόντων επισυνάφθηκε στον κανονισμό (ΕΟΚ) 146/91 της Επιτροπής της 22ας Ιανουαρίου 1991(2) προϊόντα μεταξύ των οποίων συγκαταλέγονταν τα ψάρια, τα οστρακόδερμα, τα μαλάκια και άλλα ασπόνδυλα αποκλειστικά θαλάσσιας προέλευσης. Τα ψάρια, τα οστρακόδερμα, τα μαλάκια και τα λοιπά ασπόνδυλα του γλυκού ύδατος εξαιρέθηκαν με τη σειρά τους το 1993, όταν εκρίθη νέος κατάλογος στο πλαίσιο της εφαρμογής του κανονισμού (ΕΟΚ) 1518/93 της Επιτροπής της 21ης Ιουνίου 1993(3).Το περιεχόμενο του καταλόγου επανεξετάζεται τακτικά εκ μέρους της Επιτροπής, η οποία επικουρείται από τηνπρος τούτο συγκροτηθείσα επιτροπή που απαρτίζεται από εκπροσώπους των κρατών μελών. Η τελευταία αναθεώρηση του καταλόγου των προϊόντων πραγματοποιήθηκε το 1997 και αποτέλεσε αντικείμενο της έγκρισης εκ μέρους της Επιτροπής του κανονισμού (ΕΚ) 727/97 της 24ης Απριλίου 1997(4). Μολονότι τα ψάρια και τα άλλα προϊόντα υδάτινης προέλευσης δεν εμπίπτουν πλέον στο πεδίο εφαρμογής του κανονισμού (ΕΚ) 737/90, τα κράτη μέλη έχουν υποχρέωση να τηρούν τις διατάξεις της οδηγίας που καθορίζει τα βασικά πρότυπα στα θέματα υγειονομικής προστασίας του πληθυσμού από τους κινδύνους που οφείλονται σε ιονίζουσες ακτινοβολίες(5) συμπεριλαμβανομένης της έκθεσης σε ανάλογες ακτινοβολίες λόγω της κατανάλωσης ειδών διατροφής.

(1) ΕΕ L 82 της 23.3.1990.

(2) ΕΕ L 17 της 23.1.1991.

(3) ΕΕ L 150 της 22.6.1993.

(4) ΕΕ L 108 της 25.4.1997.

(5) ΕΕ L 246 της 17.9.1980, ΕΕ L 265 της 5.10.1984, ΕΕ L 159 της 29.6.1996.
ΓΡΑΠΤΗ ΕΡΩΤΗΣΗ E-3260/98

υποβολή: Yves Verwaerde (PPE) προς την Επιτροπή

(28 Οκτωβρίου 1998)

Θέμα: Συμβατότητα των επιτροπών σώρευσης με την κοινοτική νομοθεσία

Στη Γαλλία όταν ένας γεωργός εκμεταλλεύεται ορισμένη επιφάνεια και αποφασίζει να μεγαλώσει την εκμετάλλευσή του, πρέπει προηγουμένως να του χορηγηθεί η άδεια από μια επιτροπή σώρευσης στην περίπτωση που η νέα επιφάνεια υπερβαίνει, ανάλογα με τα γεωγραφικά διαμερίσματα, κατά δύο ή τρεις φορές την ελάχιστη επιφάνεια εγκατάστασης.

Μπορεί να διευκρινίσει η Επιτροπή εάν υπάρχουν παρόμοιες επιτροπές σώρευσης και σε άλλα κράτη μέλη, και εάν ναι σε ποιά;

Η ύπαρξη τέτοιου είδους επιτροπών είναι συμβατή με την κοινοτική νομοθεσία, και ειδικότερα με την αρχή της ελεύθερης εγκατάστασης;

Απάντηση του κ. Fischler εξ ονόματος της Επιτροπής

(30 Νοεμβρίου 1998)

Η Επιτροπή δεν γνωρίζει την ύπαρξη στα άλλα κράτη μέλη μέσων και διαδικασιών που να συγκρίνονται με αυτά της επιτροπής σώρευσης που αναφέρει το Αξιότιμο Μέλος του Κοινοβουλίου, όσον αφορά τη Γαλλία, για τον έλεγχο της επέκτασης των γεωργικών εκμεταλλεύσεων.

Ωστόσο, η Επιτροπή επιθυμεί να υποστηρίξει ότι η κοινοτική νομοθεσία, κατά γενικό τρόπο, καθώς και η εφαρμογής της κοινής αγροτικής πολιτικής, ειδικότερα, δεν επηρεάζουν την αρμοδιότητα των κρατών μελών να υιοθετήσουν μέσα και διαδικασίες για να παρακολουθήσουν την εξέλιξη και κυρίως την επέκταση των γεωργικών εκμεταλλεύσεων, στο πλαίσιο π.χ. μίας εθνικής πολιτικής χωροταξίας, ή ειδικότερα των μέτρων που έχουν ως σκοπό να ευνοήσουν την εγκατάσταση των νέων γεωργών.

Σύμφωνα με τις πληροφορίες που διαθέτει η Επιτροπή, τα εν λόγω μέσα και οι εν λόγω διαδικασίες δεν αντιτίθενται στην αρχή της ελευθερίας εγκαταστάσεως.
ΓΡΑΠΤΗ ΕΡΩΤΗΣΗ E-2444/98

υποβολή: Angela Sierra González (GUE/NGL) προς την Επιτροπή

(30 Ιουλίου 1998)

Θέμα: Πληροφορίες σχετικά με την πολυεθνική Chiquita

Προσφάτως ορισμένα μέσα ενημέρωσης αναφέρθηκαν σε πληροφορίες που αποδίδουν αποκλειστικά στην πολυεθνική εταιρεία Chiquita την πίεση που ασκήθηκε (παρά τις αντιθέτου απόψεις άλλων πολυεθνικών, όπως της Del Monte και της Dole) στην κυβέρνηση των ΗΠΑ για να προσφύγει στον Παγκόσμιο Οργανισμό Εμπορίου κατά της Κοινής Οργάνωσης Αγοράς (ΚΟΑ) του τομέα της μπανάνας της Ευρωπαϊκής Ένωσης.

Σύμφωνα με τις εν λόγω πληροφορίες, μια αντιπροσωπεία απαρτιζόμενη από βουλευτές των ΗΠΑ, αντιπροσώπους διαφόρων οργανισμών και άλλους, ύστερα από επίσκεψη που πραγματοποίησε σε πολλές χώρες της Καραϊβικής, πρότεινε ότι οι ΗΠΑ έπρεπε να διαπραγματευθούν με τις χώρες αυτές σχετικά με το καθεστώς της μπανάνας, χωρίς την απειλή της μονομερούς επιβολής κυρώσεων, καθώς και ότι οι ΗΠΑ δεν έπρεπε να επιμείνουν στην υποχρέωση τηρήσεως της απόφασης του οργάνου επίλυσης διαφορών του ΠΟΕ κατά της ΚΟΑ της Ευρωπαϊκής Ένωσης για τον τομέα της μπανάνας.

Η προειρημμένη αντιπροσωπεία κατέληξε, εξάλλου, στο συμπέρασμα ότι οι πιέσεις που ασκήθηκαν από την πολυεθνική εταιρεία Chiquita θα ζημίωναν σαφώς τα νησιωτικά κράτη της Καραϊβικής, που τυγχάνουν των πλεονεκτημάτων της Συμφωνίας ΑΚΕ-ΕΕ και αντιμετωπίζουν πολύ δυσμενείς εργασιακές συνθήκες.

Έχει υπόψη της η Επιτροπή τις εν λόγω πληροφορίες;

Θεωρεί η Επιτροπή ότι η απόφαση του οργάνου επίλυσης διαφορών του ΠΟΕ σχετικά με την ΚΟΑ της μπανάνας υπαγορεύεται περισσότερο από τα συμφέροντα της πολυεθνικής Chiquita παρά από εκείνα των μπανανοπαραγωγικών χωρών της Αμερικής;

Απάντηση του κ. Fischler εξ ονόματος της Επιτροπής

(29 Σεπτεμβρίου 1998)

Η Επιτροπή έχει υπόψη της τις πληροφορίες από τα μέσα επικοινωνίας όπως αναφέρονται από το Αξιότιμο Μέλος του Κοινοβουλίου.

Η Επιτροπή είναι πεπεισμένη ότι οποιαδήποτε διαφορά στο διεθνές εμπόριο θα πρέπει να ρυθμίζεται σύμφωνα με τις ενδεδειγμένες διαδικασίες βάσει των διεθνώς αναγνωρισμένων όρων των πολυμερών εμπορικών συμφωνιών και ότι μεμονωμένα οι χώρες δεν θα πρέπει να υιοθετούν μονομερείς ενέργειες εκτός των διαδικασιών αυτών.

Η Επιτροπή δεν είναι σε θέση να σχολιάσει τις επιπτώσεις των κανόνων του Παγκόσμιου Οργανισμού Εμπορίου (ΠΟΕ) στις μεμονωμένες εταιρείες δεδομένου ότι οι διαδικασίες του ΠΟΕ αφορούν χώρες και όχι μεμονωμένες εταιρείες.
ΓΡΑΠΤΗ ΕΡΩΤΗΣΗ E-3637/98

υποβολή: Richard Corbett (PSE) προς την Επιτροπή

(3 Δεκεμβρίου 1998)

Θέμα: Ο αριθμός των υπαλλήλων της Επιτροπής

Θα μπορούσε η Επιτροπή να αναφέρει τον αριθμό των υπαλλήλων της Επιτροπής που αντιστοιχεί σε ένα εκατομμύριο πολίτες της ΕΕ καθώς και τον αριθμό των δημοσίων υπαλλήλων που απασχολεί η κυβέρνηση κάθε κράτους μέλους ανά εκατομμύριο κατοίκων κάθε κράτους;

Απάντηση του κ. Liikanen εξ ονόματος της Επιτροπής

(13 Ιανουαρίου 1999)

Ο συνολικός πληθυσμός της Ένωσης ανέρχεται σε 370 εκατομμύρια. Συγκρίνοντας τον αριθμό αυτό με τον αριθμό 19.830 μονίμων υπαλλήλων που αναφέρονται στον πίνακα προσωπικού της Επιτροπής, (16.666 στον προϋπολογισμό λειτουργία και 3.164 στον προϋπολογισμό έρευνας), προκύπτει αναλογία 53,6 μονίμων υπαλλήλων ανά εκατομμύριο πληθυσμού της Ένωσης.

Όσον αφορά την αναλογία υπαλλήλων ανά κράτος μέλος, η Επιτροπή δεν διαθέτει συγκρίσιμα στατιστικά στοιχεία και δεν είναι, κατά συνέπεια, σε θέση να αναντήσει στο δεύτερο μέρος της ερώτησης που θέτει το αξιότιμο μέλος του Κοινοβουλίου.
ΓΡΑΠΤΗ ΕΡΩΤΗΣΗ E-3743/98

υποβολή: Maartje van Putten (PSE) προς την Επιτροπή

(11 Δεκεμβρίου 1998)

Θέμα: Χρηματοδοτική στήριξη της ΕΕ προς την Γαλλία για το πάρκο "Route forestière du Port des Moines" στο Morvan (Βουργουνδία)

1. Γνωρίζει η Επιτροπή την αποψίλωση που λαμβάνει χώρα σε διάφορα σημεία του περιφερειακού φυσικού πάρκου "Route forestière du Port des Moines" και το γεγονός ότι θα πραγματοποιηθεί ενδεχομένως αναδάσωση με είδη δένδρων (κωνοφόρα) τα οποία θα επηρεάσουν την διαχείριση των υδάτινων πόρων στην περιοχή με αποτέλεσμα να περιορισθούν οι φυσικοί της πόροι και να επέλθει ξηρασία;

2. Ποιά είναι η άποψη της Επιτροπής όσον αφορά τον περιορισμό των φυσικών πόρων στο περιφερειακό φυσικό πάρκο λαμβάνοντας υπόψη ότι η περιοχή λαμβάνει ευρωπαϊκή χρηματοδότηση από τα διαρθρωτικά ταμεία (SPD Βουργουνδία, περιοχές του στόχου-5β 1994-1999, πιστώσεις του ΕΓΤΠΕ);

Απάντηση του κ. Fischler εξ ονόματος της Επιτροπής

(2 Φεβρουαρίου 1999)

Η εφαρμογή των λειτουργικών προγραμμάτων που συγχρηματοδοτούνται από το Διαρθρωτικό Ταμείο για τις "γεωργικές ζώνες 5β" πραγματοποιείται με τρόπο αποκεντρωμένο από τις περιφερειακές αρχές που είναι υπεύθυνες για την επιλογή των προγραμμάτων. Οι αρχές της περιοχής Βουργουνδίας μετά από διαβούλευση που είχαν με την Επιτροπή γνωστοποίησαν τις δυσκολίες τους να εξακριβώσουν την "route forestiθre du port des moines". Για να είναι δυνατόν να δοθεί μία λεπτομερέστερη απάντηση στην ερώτηση που έχει τεθεί πρέπει να υπάρξουν επακριβέστερες γεωγραφικές αναφορές (όνομα της κοινότητας, όνομα του σχετικού δάσους).
ΓΡΑΠΤΗ ΕΡΩΤΗΣΗ E-3664/98

υποβολή: José García-Margallo y Marfil (PPE) προς την Επιτροπή

(7 Δεκεμβρίου 1998)

Θέμα: Παραποίηση και πειρατεία

Η Ευρωπαϊκή Επιτροπή ανακοίνωσε, στις 22 Οκτωβρίου 1998, τη δημοσίευση ενός Πράσινου Βιβλίου σχετικά με την καταπολέμηση της παραποίησης/απομίμησης και της πειρατείας στην ενιαία αγορά, αρχίζοντας με τον τρόπο αυτό μια ευρεία διαβούλευση με τους ενδιαφερόμενους φορείς των κρατών μελών όσον αφορά αυτό το θέμα.

Πώς εκτιμά η Επιτροπή τις συνέπειες του φαινομένου αυτού στην ευρωπαϊκή οικονομία;
ΓΡΑΠΤΗ ΕΡΩΤΗΣΗ E-4048/98

υποβολή: Marjo Matikainen-Kallström (PPE) προς την Επιτροπή

(13 Ιανουαρίου 1999)

Θέμα: Πυρηνική ασφάλεια στη Ρωσία και βόρεια διάσταση της Ένωσης

Η απάντηση του Επιτρόπου κ. Hans van den Broek εξ ονόματος της Επιτροπής στην συγκεκριμένου περιεχομένου γραπτή ερώτησή μου E-3325/98(1) είναι ιδιαίτερα γενική. Η εν λόγω απάντηση δεν παρέχει πληροφορίες για οποιοδήποτε εκπονηθέν από την Επιτροπή πρόγραμμα συνεργασία για την πυρηνική ασφάλεια στη Ρωσία, παρά το γεγονός ότι όλοι γνωρίζουν, π.χ., ότι στο σχετικό με την βόρεια διάσταση της Ένωσης έγγραφο της Επιτροπής έχουν συμπεριληφθεί ξεκάθαρες λειτουργικές προτάσεις, μεταξύ άλλων, και για την πυρηνική ασφάλεια.

Σε ποιες προπαρασκευαστικές ενέργειες προτίθεται να προβεί, ή έχει ήδη προβεί, η Επιτροπή προκειμένου να καταστεί δυνατή η υλοποίηση των λειτουργικών προτάσεων εν σχέσει με την πυρηνική ασφάλεια στη Ρωσία που έχουν συμπεριληφθεί στο σχετικό με τη βόρεια διάσταση της Ένωσης έγγραφό της; Ποιο χρονοδιάγραμμα προτίθεται να ακολουθήσει η Επιτροπή στις προσπάθειές της για τη διευθέτηση του θέματος αυτού;

Απάντηση του κ. van den Broek εξ ονόματος της Επιτροπής

(12 Φεβρουαρίου 1999)

Όσον αφορά το πρόγραμμα TACIS, η Επιτροπή δεν μπορεί να πληρώσει απευθείας τους δικαιούχους της βοήθειας, στην προκειμένη περίπτωση τις συνομοσπονδίες, ακόμα και αν αυτές αντιμετωπίζουν σοβαρές δυσκολίες όσον αφορά την πληρωμή των μισθών των υπαλλήλων τους. Επιπλέον, δεν αποκλείεται, ακόμη και στα μεταβατικά στάδια, αυτού του είδους η βοήθεια να αποτύχει.

Ωστόσο, σαν προκαταρτικά μέτρα, η Επιτροπή εισήγαγε σε πολλά σχέδια, μια οικονομική πλευρά για την οποία είναι απαραίτητο να ευαισθητοποιηθούν οι Ρώσοι αρμόδιοι, στις συνομοσπονδίες μέσω των σχεδίων βοήθειας επί τόπου, όπως και στα ιδρύματα και επιτελεία (όπως το Rosenergoatom, το κύριο επιτελείο και το Minatom).

Κατά γενικό κανόνα, η οικονομική πλευρά της δραστηριότητας των σχεδίων TACIS θα υπογραμμίζεται περισσότερο στον ίδιο τον καθορισμό των σχεδίων των μελλοντικών προγραμμάτων. Πρέπει να σημειωθεί ότι, στον πυρηνικό τομέα στη Ρωσία, σπάνια ελήφθησαν υπόψη τα οικονομικά θέματα λόγω της ιδιαίτερα μεγάλης πολιτικής προτεραιότητας του τομέα. Το έργο της κατάρτισης προσωπικού είναι, συνεπώς, γιγάντιο και τα αποτελέσματα δεν θα φανούν παρά μόνο βαθμιαία σε έναν τομέα που παραμένει παρόλα αυτά ελάχιστα ανοικτός στη δυτική επίδραση.

Η Επιτροπή πληροφορήθηκε πρόσφατα ότι το Rosenergoatom ενίσχυσε την οικονομική του διαχείριση επιλέγοντας σαν νέο αναπληρωτή γενικό διευθυντή, έναν ειδικό σε θέματα οικονομίας. Οι πρώτοι απόηχοι δίνουν την εντύπωση αισθητής βελτίωσης της οικονομικής διαχείρισης του Rosenergoatom.

Οι ειδικές ενέργειες που προτείνονται στο πλαίσιο της "βόρειας" διάστασης έχουν σκοπό τη βελτίωση της πυρηνικής ασφάλειας στην περιοχή. Για το λόγο αυτό, ο στόχος τους δεν είναι να δώσουν απάντηση στην οικονομική κρίση που γνωρίζει τώρα η Ρωσία, ακόμα και αν η κρίση αυτή, ενδέχεται πιθανόν, να θίξει την εφαρμογή των σχεδίων.

(1) ΕΕ C 142 της 21.5.1999, σελ. 121.
ΓΡΑΠΤΗ ΕΡΩΤΗΣΗ E-3565/98

υποβολή: Nikitas Kaklamanis (UPE) προς την Επιτροπή

(1 Δεκεμβρίου 1998)

Θέμα: Μονόπλευρη εκπομπή στο "EURONEWS"

Το "EURONEWS" είναι ένα τηλεοπτικό δίκτυο που συντηρείται από τα χρήματα του Ευρωπαίου πολίτη. Παρόλα αυτά, δεν είναι λίγες οι φορές που υιοθετεί απόψεις οι οποίες προκαλούν το εθνικό και θρησκευτικό αίσθημα των πολιτών χωρών της ΕΕ, διαστρεβλώνοντας τις απόψεις πολιτικών ή θρησκευτικών ηγετών τους.

Πρόσφατο κρούσμα αποτελεί η εκπομπή του εν λόγω τηλεοπτικού σταθμού σχετικά με το Ισλάμ, η οποία μεταδόθηκε την Κυριακή 8 Νοεμβρίου 1998 στις 20.00. Στην εκπομπή αυτή ο Προκαθήμενος της Ελληνικής Ορθόδοξης Εκκλησίας Αρχιεπίσκοπος Αθηνών και Πάσης Ελλάδος κ. ΧΡΙΣΤΟΔΟΥΛΟΣ παρουσιαζόταν ως ένας αμετανόητος "εθνικιστής" που εξάπτει τα πάθη στο εσωτερικό της χώρας του.

Με ποιό τρόπο σκοπεύει να αντιδράσει η Ευρωπαϊκή Επιτροπή (η οποία εποπτεύει τη λειτουργία του σταθμού αυτού), ώστε να προστατευθεί το κύρος του Προκαθήμενου της Ελληνικής Ορθόδοξης Εκκλησίας, η οποία εκπροσωπεί εκατομμύρια ορθόδοξους πολίτες της Ελλάδας (κράτους μέλους της ΕΕ), οι πολίτες της οποίας συνεισφέρουν στη λειτουργία του "EURONEWS", και των οποίων ο θρησκευτικός ηγέτης διαπομπεύεται με αυτό τον τρόπο;

Απάντηση του κ. Oreja εξ ονόματος της Επιτροπής

(05 Φεβρουαρίου 1999)

Λόγω της φύσεως των σχέσεων μεταξύ της Κοινότητας και του τηλεοπτικού καναλιού "Euronews" η Επιτροπή παραπέμπει στην απάντησή της στην γραπτή ερώτηση Ε-1985/98 του Αξιότιμου Μέλους του Κοινοβουλίου(1).

Ο σταθμός αυτός είναι ανεξάρτητος. Ανήκει σε κοινοπραξία περισσοτέρων των 18 δημόσιων τηλεοράσεων της Ευρώπης και της λεκάνης της Μεσογείου που συνεργάζεται με το ΙΤΝ. Η Ευρωπαϊκή Ένωση δεν συμμετέχει στο κεφάλαιό του.

Σε συμφωνία με την αρμόδια για τον προϋπολογισμό αρχή, η Επιτροπή διαπραγματεύθηκε το 1998 για χρονικό διάστημα τριών ετών κοινή δήλωση προθέσεων για τον σταθμό αυτό. Η συμφωνία αυτή προβλέπει το γύρισμα, την παραγωγή και την μετάδοση από κοινού συγκεκριμένων ενημερωτικών προγραμμάτων που απευθύνονται στο ευρύ κοινό και αφορούν διάφορες πλευρές της ευρωπαϊκής επικαιρότητας. Με ετήσια συμφωνία καταρτίζεται ο συγκεκριμένος κατάλογος των προγραμματισμένων ενεργειών και των όρων χρηματοδότησής τους. Εκτός από τις συμπαραγωγές αυτές, η Επιτροπή δεν φέρει καμία ιδιαίτερη ευθύνη έναντι του σταθμού αυτού ούτε για την πολιτική του σχετικά με το περιεχόμενο του προγράμματος ούτε και για τη διαχείρισή του.

Το θέμα το οποίο θίγει το Αξιότιμο Μέλος του Κοινοβουλίου δεν συμπεριελήφθη στο πλαίσιο των συμπαραγωγών που αποτελούν μέρος της σύμβασης με το Εuronews. Ως εκ τούτου η Επιτροπή, που δεν έχει καμία αρμοδιότητα ελέγχου της επιμέλειας του προγράμματος ενός ανεξάρτητου τηλεοπτικού σταθμού, κρίνει ότι δεν πρέπει να παρέμβει στο σταθμό για να επηρεάσει τον τρόπο παρουσίασης των ειδήσεών του.

(1) ΕΕ C 96 της 8.4.1999, σελ. 22.